रायजो बिसायख’थि आयगा मैया बिटिसि बिसायख’थिनि खालारखौ फोसावनायाव बिटिआरनि गासै राजखान्थि दोलोफोरजों लोगोसे नोगोरारिफोरा गोजोननाय आरो रंजानाय मोनदों। बिसायख’थि आयगा बिसायख’थिनि सानखौ फोसावनायाव बिटिआरनि रायजो-राजाफोरजों लोगोसे राजखान्थि दोलो बिपिएफ, इउ पि पि एल आरो उदां बिजाथिफोरा बरायदों। बि बिसायख’थियाव सोर दोलोआ बांसिन मासि मोननानै बिटिसिनि खुंथायखौ लागोन ? लाख रांनि सोंलु। बिसायख’थि आयगा फोसावनाय बादियै फैगौ डिसेम्बर दाननि 7 आरो 10 खालाराव मोननै खोलोबाव खुंनो गोनां बिटिसि बिसायख’थिनि थाखाय बिजेपि दोलोआ 26, कंग्रेस आरो एआइइउडिएफ दोलोआ 16, बिपिएफ दोलोआ 37, इउ पि पि एल दोलोआ 40 आरो जिएसपि दोलोआ 40 बियाबाव बिजाथि फसंदों। दासान्दै बिपिएफ दोलोआ मोन 30 बियाबाव, इउ पि पि एल दोलोआ मोन 27 , बिजेपि दोलोआ 25 आरो जिएसपि दोलोआ 35 बियाबाव देरहागोन होननानै गावबा-गावनि राजखान्थिनि दैदेनगिरि एबा बिजाथिफोरा दाबि दैखांदोंमोन। थारैनो बिफोर राजखान्थि दोलोफोरनि गेजेराव सोर जेनगोन ? बे थिगदि बिपिएफ दोलोनिफ्राय बांसिन मासि मोनोब्ला हाग्रामा महिलारिया ब्रैथि खेबनि थाखाय बिटिसिनि खुंथायाव गाहाइ मावफुंगिरि सोद्रोमा आवग्रिगोन लोगोसे इउ पि पि एल दोलोआ बिसायख’थियाव देरहाना बांसिन मासि लानानै बिटिसिनि खुंथायखौ लानानै प्रमद बर’आनो गाहाइ मावफुंगिरि सोद्रोमा जानो हागौ। नाथाय बिजेपि दोलोआ बिटिसि बिसायख’थियाव बांसिन मासि लानानै जाय दोलोआ सोरखार दागोन बिजों थाफानानै किंमेकार जानो थांगासिनो दं । बिजेपिनिफ्राय तामुलपुर बिधान सभानि एमएलए इमानुवेल मोसाहारि नङाबा राज्य’ सभानि एमपि बिस्वजित दैमारीखौ बिटिसिनि गाहाइ मावफुंगिरि सोद्रोमानि मासियाव फज’योबा जेबो सोमोनां नांगौ गैया। नाथाय जिएसपि राजखान्थि दोलोआबो बिसायख’थियाव देरहानानै सोरखार दागोननि मिजिंग खालामदों । बैखौ नायोब्ला फैगौ बिटिसि बिसायख’थियाव सोर दोलोआ देरहानानै बिटिसिनि खुंथायखौ लागोन बेसो आसोल बाथ्रा । बे बेलायाव बिटिआरनि रायजोफोरा सोरखार सोलायनायखौ लुबैयो नालाय सोलायनायाबो गिदिर बाथ्रा नङा। नाथाय दिनै 17 बोसोर हाग्रामा महिलारीनि उन-सिगां थाग्रा रायजोफोरा फैगौ समाव मा बिफाव लागोन बेखौ रोखा नुनाय जायाखै। थेवबो गामिफोराव सोलायनायनि बारा एसे बारनो हमदों । बि स्रो-स्रो बार बारनायाव माबेथिं सोर बुखार लांजायो बेबो साननांगौ बाथ्रा। दासान्दै नुनायाव बिपिएफ आरो इउ पि पि एल दोलोनि गेजेराव दागा फाल्ला बादि समान-समान जादोंब्लाबो इउ पि पि एल दोलोनिथिं एसे बार बारनायखौ नुनो मोनदों। नाथाय जायगा लाना जायगा गुबुन राजखान्थिनि दोहौआ आलादा-आलादा जानायखौ नुदों। दा फैगौ डिसेम्बर दाननि बिटिसि बिसायख’थियाव सोर बेसेबां मासि मोननानै बिटिसिनि खुंथायखौ लानो हायो बेखौ नेथ’दिनि।